Olympiasankari on hyvin huolissaan suomalaisten liikkumattomuudesta.

Nelinkertainen olympiavoittaja Lasse Virén on hyvin huolissaan suomalaisten liikkumattomuudesta. SANTTU SILVENNOINEN

Perinteisempää suomalaista urheiluporukan kokoontumista saa hakea: ollaan Uudenmaan koillisnurkassa pienessä Myrskylän kunnassa metsän siimeksessä juoksutapahtumassa, jota johtaa olympiavoittaja.

Lasse Hölkkä -tapahtuman isäntä Lasse Virén on mielissään, kun tapahtuma on taas houkutellut sadoittain hikiliikkujia.

Viikonloppuna Virén luki vähemmän mieluisia uutisia, kun tuoreen Kunnonkartta-tutkimuksen mukaan suomalaiset liikkuvat huolestuttavan vähän, vähemmän kuin koskaan. Tutkimuksen mukaan vain noin viidennes kaikista suomalaisista harrastaa nykyisen terveysliikuntasuosituksen mukaisesti vähintään 2,5 tuntia kestävyysliikuntaa viikossa.

- Ikävä ja huolestuttava tilanne. Kaikkein kielteisin asia se on liikkumattomille ihmisille itselleen, sillä liikkumattomuudesta seuraa niin paljon huonoa. Minun nuoruudessani urheileminen oli enemmän kuin itsestäänselvyys, ei ollut paljon vaihtoehtoja. Nyt nuorilla on paljon muutakin tekemistä, joten liikkumattomuudesta on tullut päivän trendi, Virén sanoo.

Vähiten liikkuvat 20-29-vuotiaat miehet, joista vain noin joka kymmenes harrastaa riittävän määrän kestävyyttä edistävää liikuntaa viikossa.

- Koti on ykköspaikka, mistä nuorten pitäisi saada liikuntaintoa. Sitten on koulut ja muut yhteisöt. En tunne tarkasti koulun opetussuunnitelmaa, mutta ainahan siellä on tilaa lisätä liikuntaa. Toki se on niinkin, että jos jotain lisätään, jostain pitää ottaa pois. Sehän on selvää, että liikkumattomuus rappeuttaa kansan.

Tuomio videopeleille

Etenkin poikien ja nuorten miesten vapaa-aika kuluu tiiviisti erilaisten videopelien pyörteissä.

- Olen tietoinen lajista. Siitäkin tulee kuulemma omat vaurionsa. Olin yhdessä tilaisuudessa, jossa turkulainen professori kertoi, että pelaamisesta tulee vammoja käsiin, kun niitä vipuja ja nappuloita painellaan, Virén, 69, toteaa.

Videopelien veivaamista kutsutaan kilpapelaamiseksi tai e-urheiluksi. Lajiväki on ponnekkaasti sitä mieltä, että kyseessä on urheilumuoto.

- Ei se minulle ole mitään urheilua. Se on kaukaa haettu. Toki siinä kilpaillaan, mutta ei se ole fyysistä. Olkoon se porukka omassa onnessaan, kukin saa määrittää, mihin sen lajin laittaa. Urheilu pohjautuu liikuntaan, siinä ei ole liikuntaa. Vaikkakin vaatiihan se jonkinlaisen kunnon, kun tuntikaupalla tekee. Ei se ihan itsestään tule.

Lasse Virén kertoi liikuntaharrastuksestaan vuoden 2017 kilpailussa.